b'\n_START_ARTICLE_\nJiri Veistola\n_START_SECTION_\nSeuraura\n_START_PARAGRAPH_\nVeistola on Jokereiden kasvatti. H\xc3\xa4n voitti joukkueessa C-nuorten SM-pronssia vuosina 2005 ja 2006. Kaudella 2006\xe2\x80\x932007 Veistola toimi Jokereiden A-nuorten varakapteenina. H\xc3\xa4n debytoi samalla kaudella my\xc3\xb6s miesten peleiss\xc3\xa4 pelattuaan kaksi Mestis-ottelua alle 20-vuotiaiden maajoukkueessa._NEWLINE_Kaudeksi 2007\xe2\x80\x932008 Veistola nostettiin Jokereiden SM-liigarinkiin. H\xc3\xa4n pelasi suurimman osan kaudestaan kuitenkin viel\xc3\xa4 A-nuorissa. Veistola pelasi kauden aikana SM-liigassa 14 runkosarjaottelua ja kolme playoff-ottelua. H\xc3\xa4n ei tehnyt runkosarjassa ainuttakaan tehopistett\xc3\xa4, mutta Veistola avasi maalitilins\xc3\xa4 SM-liigassa pronssiottelussa 5. huhtikuuta 2008 Tapparaa vastaan. SM-pronssin vei kuitenkin Tappara lukemin 3\xe2\x80\x934. H\xc3\xa4n pelasi kauden aikana miesten pelej\xc3\xa4 my\xc3\xb6s nelj\xc3\xa4 Mestis-ottelua alle 20-vuotiaiden maajoukkueessa. My\xc3\xb6s kauden 2008\xe2\x80\x932009 Veistola pelasi l\xc3\xa4hinn\xc3\xa4 Jokereiden A-nuorissa. Otteluita SM-liigassa kertyi 11._NEWLINE_Veistola siirtyi kaudeksi 2009\xe2\x80\x932010 Mestis-joukkue KooKoohon, jossa ensimm\xc3\xa4inen kokonainen kausi miesten peleiss\xc3\xa4 toi 44 runkosarja- ja kymmeness\xc3\xa4 playoff-ottelussa tehot 9+5=14. Varsinkin pudotuspeleiss\xc3\xa4 hyv\xc3\xa4n\xc3\xa4 alivoimapelaajana kunnoustautunut Veistola voitti kauden p\xc3\xa4\xc3\xa4tteeksi Mestis-pronssia. Kausi 2010\xe2\x80\x932011 h\xc3\xa4nell\xc3\xa4 p\xc3\xa4\xc3\xa4ttyi k\xc3\xa4simurtumaan v\xc3\xa4lieriss\xc3\xa4, mutta kausi 2011\xe2\x80\x932012 Veistolalla p\xc3\xa4\xc3\xa4ttyi polvivammaan jo 26. marraskuuta 2011 pelattuun otteluun h\xc3\xa4nen jouduttua LeKin Ville Laineen taklaamaksi. Veistola ehti pelata vain 22 runkosarjaottelua, mutta ne kuitenkin oikeuttivat h\xc3\xa4net voittamaan kauden p\xc3\xa4\xc3\xa4tteeksi Mestis-pronssia._NEWLINE_Kaudeksi 2012\xe2\x80\x932013 Veistola siirtyi Kiekko-Vantaaseen, jonka kapteeniksi h\xc3\xa4n nousi. Veistola edusti kauden aikana Etel\xc3\xa4n joukkuetta Mestis Hockey Dayn t\xc3\xa4hdist\xc3\xb6ottelussa. H\xc3\xa4n pelasi my\xc3\xb6s my\xc3\xb6s kahdeksan SM-liigaottelua lainalla kasvattajaseurassaan Jokereissa._NEWLINE_Toukokuussa 2013 Veistola siirtyi try-outille Tampereen Ilvekseen. H\xc3\xa4n j\xc3\xa4i kes\xc3\xa4kuussa ilman sopimusta, mutta palasi elokuussa joukkueeseen toistamiseen try-outille. T\xc3\xa4ll\xc3\xa4 kertaa Veistolan koejakso toi lokakuussa loppukauden 2013\xe2\x80\x932014 kattavan sopimuksen. Kaikkiaan h\xc3\xa4nen ensimm\xc3\xa4inen kokonainen SM-liigakautensa toi 47 runkosarjaottelussa tehot 6+7=13. Helmikuussa 2014 Veistola teki kaksivuotisen jatkosopimuksen Ilveksen kanssa._NEWLINE_Kaudeksi 2016\xe2\x80\x932017 Veistola siirtyi vuoden mittaisella sopimuksella Mestikseen perustettuun Espoo Unitediin. H\xc3\xa4net nimettiin joukkueen varakapteeniksi. Veistola oli 15 osumallaan Espoo Unitedin paras maalintekij\xc3\xa4. H\xc3\xa4n my\xc3\xb6s voitti koko Mestiksen j\xc3\xa4\xc3\xa4hyp\xc3\xb6rssin 106 minuutillaan. Veistola voitti kauden p\xc3\xa4\xc3\xa4tteeksi Mestis-pronssia.'